Nordjyske jægere har indtil videre afleveret 20 dyr til tjek for Covid-19, efter myndighederne appellerede til jægerne om at hjælpe til i kampen mod coronavirus i minkbesætninger.

Det er en ganske fin start på den opgave, som myndighederne for bare fjorten dage siden meldte ud til de nordjyske jægere; hjælp os med at samle rovdyr ind til test for coronavirus. Sådan vurderer Mariann Chriél, specialkonsulent i Miljøstyrelsen det i hvert fald. - Jeg er positivt overrasket, siger hun og tilføjer, at det drejer sig blandt andet om ræve og mårhunde, der er kommet ind. Initiativet kom fra Miljø- og Fødevareministeriet da, Covid-19 for alvor begyndte at sprede sig til minkfarme i Nordjylland. Derfor gik Miljøstyrelsen, Naturstyrelsen og Fødevarestyrelsen nu sammen om at forsøge at få fastlagt, om også vilde rovdyr kan være smittet med Covid-19 og dermed kan have spredt smitten til minkfarme i det nordjyske. Myndighederne har gennem Danmarks Jægerforbund bedt lokale jægere hjælpe med af aflevere de rovdyr, de skyder eller finder i naturen. Det drejer sig om nedlagt ræv, mårhund, mink, ilder og husmår. Også trafikdræbte grævling og odder er interessante for undersøgelsen, der skal vise, om dyrene kan have spredt smitte til minkfarme. Det er endnu for tidligt at sige noget om resultateterne, da ingen af de 20 indbragte dyr endnu er blevet testet. - Nu handler det om holde gejsten oppe, så myndighederne kan få endnu flere dyr ind og teste på, siger Mariann Chriél, specialkonsulent i Miljøstyrelsen. Hun understreger, at det er vigtigt, at der kommer en bred palette af dyr ind, så man forhåbentlig kan drage nogle konklusioner. - Favoritdyrene vil helt klart være at få vilde mink ind. Der er omkring 1800 vilde mink i hele landet, og det vil være interessant at se, om de har etableret sig i reservoir, og om de er smittede, siger Mariann Chriél. Undersøgelsen vil omfatte alle mink, mårhunde, husmår, ilder og ræve, der nedlægges på jagt eller ved regulering, samt trafikdræbte mink, mårhunde, husmår, ilder, ræve, oddere og grævling i kommunerne Hjørring og Frederikshavn frem til 31. december.